RBF ดีดแรง 3% ลุ้นกำไร Q3 ฟื้นตัว หลังยอดขายเพิ่ม
RBF เด้งแรง 3% ราคาแตะ 11.90 บ. ลุ้นกำไรไตรมาส 3/65 ฟื้นตัวจากไตรมาสก่อน หลังยอดขายเพิ่ม โบรกแนะ “ถือ” วางเป้า 12.20 บ. ประเมินกำไรปี 66 แตะ 815 ลบ.
RBF วิ่งแรง 3% ราคาแตะ 11.90 บ. ลุ้นกำไรไตรมาส 3/65 ฟื้นตัวจากไตรมาสก่อน หลังยอดขายเพิ่ม
27 ต.ค. 2565

ผู้สื่อข่าวรายงานว่า วันนี้ (27 ต.ค.65) ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ล่าสุด ณ เวลา 14:36 น. อยู่ที่ระดับ 11.90 บาท บวก 0.40 บาท หรือ 3.48% สูงสุดที่ระดับ 11.90 บาท ต่ำสุดที่ระดับ 11.40 บาท ด้วยมูลค่าซื้อขาย 19.17 ล้านบาท

ทั้งนี้บล.เคจีไอ (ประเทศไทย) ระบุในบทวิเคราะห์ (26 ต.ค.65) คาดว่ากำไรสุทธิของ RBF ในไตรมาส 3/65 จะอยู่ที่ 134 ล้านบาท เพิ่มขึ้น 16% เมื่อเทียบจากไตรมาสก่อน และทรงตัวเมื่อเทียบจากปีก่อน จากยอดขายที่เพิ่มขึ้น 2% เมื่อเทียบจากไตรมาสก่อน และ 21% เมื่อเทียบจากปีก่อน จากการเติบโตอย่างแข็งแกร่งของกลุ่มแป้งชุบทอด
ส่วน GPM ยังคงถูกกดดันจากต้นทุนวัตถุดิบที่สูง แต่คาดว่าจะดีขึ้นในไตรมาส 4/65 เพราะราคาแป้งสาลีลดลง โดยมองว่ากลุ่มสารแต่งสี กลิ่น รส และธุรกิจกัญชงที่อ่อนแอจะทำให้ผลประกอบการไตรมาส 4/65 ถึงปี 66 มี downside แต่รายได้จาก JVs น่าจะช่วยรองรับให้กำไรปี 66 เป็นไปตามคาดที่ 815 ล้านบาท ยังคงคำแนะนำ “ถือ” หุ้น RBF โดยประเมินราคาเป้าหมายปี 66 ที่ 12.20 บาท อิงจาก PER ที่ 30 เท่า